Hommeltuie 'red' boere van indringerplante | Maroela Media
Morné Jonker met die hommeltuig. (Foto: Cobus Meiring)
Boere in die Suid-Kaap gebruik gespesialiseerde hommeltuigtegnologie in 'n poging om indringerplante en -bome op die Outeniekwaberge uit te wis.
"Die beskikbaarheid van hommeltuigtegnologie wat aangepas is vir die vervoer van onkruiddoder om oor die mees aangetaste gebiede te spuit, het ons gered," sê Morné Jonker, 'n boer in Kammanassie.
"Hommeltuigtegnologie is vir ons uiters bekostigbaar, gegewe die omvang van die probleem en dié dat indringerplante en -bome langs steil berghange en ontoeganklike riviergebiede is. Dit is ook uiters doeltreffend en akkuraat in die toepassing daarvan."
Die nuwe saailinge wat begin groei het ná die 2018-Outeniekwa-veldbrandramp het boere die geleentheid gebied om die verspreiding van dié plante en bome finaal te bekamp.
"Ons beste kans om te voorkom dat hierdie bome volwassenheid bereik, is deur middel van 'n geskikte onkruiddoder wat deur die hommeltuig versprei word," sê Jonker.
Die hommeltuig in aksie. (Foto: Cobus Meiring)
"Vir die afgelope vier dekades sukkel die suidelike en noordelike hellings, asook die piek van die Outeniekwaberge met die aggressiewe verspreiding van indringerplante en -bome, veral wattel- en dennebome," sê Cobus Meiring van die Suid-Kaapse Grondeienaarsinisiatief (SKG).
Dié plante en bome het 'n direkte verwantskap met die afname in ondergrondse waterbronne en het reeds watergebruikers in Kammanassie- en Olifantsrivierstelsels nadelig beïnvloed. Riviersisteme in dorpe soos Oudtshoorn en Calitzdorp het óf heeltemal opgedroog óf onderpresteer.
Boere aan weerskante van die Outeniekwaberge werk nou saam met SKG in 'n gesamentlike poging om streeksrivierstelsels te rehabiliteer om biodiversiteit te hervestig en te bewaar.